
יוני 2026
צוות חומרים וטכנולוגיה, בנייה מתועשת ושיטות לביצוע ופירוק | התובנות המרכזיות שעלו מתוך העבודה בשולחנות העגולים ובקבוצות
הנחייה: עומר לביא, יעל שוסטק פסקל 
נושאים למיקוד
· הפחתת צמנט במקור: מיקוד בפחמן הגלום של רכיב המלט/צמנט כמהווה את נקודת הכאב והאימפקט הגדולה ביותר בשלב הביצוע.
· ייצור ועידוד תחליפי צמנט: השקעה בהקמת מפעלים ושימוש בצמנטים מופחתי קלינקר באזורים מבניים שאינם דורשים חוזק ספציפי גבוה.
· סיוע ותמרוץ מפעלי מיחזור: מתן תמריצים למפעלי מיחזור קיימים של חומרי בניין - כיום חסר מניע כלכלי לפעול בכיוון
· פירוק בניינים ושימוש חוזר: שינוי התפיסה מ"פסולת בניין" למשאב של חומרי גלם, ועידוד שוק הפירוק והשימוש החוזר.
· פונקציית ייעוץ/ניהול מלווה: הגדרת גורם מקצועי מלווה בפרויקטים ובחברות הניהול שאמון על הנושא ותפקידו לתווך את היתרונות, לבצע בקרה ולחשב החזר השקעה (ROI) בשטח, ותוך כדי התהליך בפרויקטים.
בעלי עניין רלוונטיים
· שרשרת האספקה והייצור של צמנט: יצרני מוצרים צמנטים, יבואנים, מפעלי מיחזור, תעשיינים כגון התאחדות התעשיינים, נשר, תרמוקיר.
· גורמי מימון ורגולציה: משרד הכלכלה והתעשייה, משרד האנרגיה, המשרד להגנת הסביבה, בנקים וגורמי מימון פרטיים/ציבוריים.
· הדרג המבצע והמנהל בשטח: חברות הנדסה וניהול פרויקטים (למשל גדיש), יזמים, קבלנים, חברות ניהול מבנים.
· תקינה ואקדמיה: מכון התקנים הישראלי, הטכניון, אדריכלים ומתכננים.
· לקוחות הקצה: רוכשי דירות והמשתמשים במבנים - ציבור רחב.
אתגרים
· שוק שמרני ופער יישום: קושי מובנה של השוק להתמודד עם נושאים "גדולים מדי"; פער גדול בין מה שהמדינה מחייבת ברמת הרגולציה לבין מה שמיושם ומנוהל בפועל בשטח.
· חקיקה ללא אכיפה: חוקים שעוברים ללא מנגנון אכיפה נתפסים בעיני היזמים כ"מקל נוסף" ומעמסה, במקום כמנוע לשינוי.
· חוסר מניע כלכלי: היעדר תמריצים כלכליים למפעלי מיחזור ולמשתמשי קצה לרכוש מוצרים ירוקים. ללא תמריץ, המוצר הירוק יישאר על המדף.
הזדמנויות
· יצירת שרשרת ערך של חדשנות: חיבור בין הרגולטור, סטארט-אפים טכנולוגיים, גורמי מימון ויזמים ליצירת "מוצר פרימיום" מופחת פחמן כתחליף לצמנט.
· מיתוג דירות מופחתות צמנט: הגדרת הצעת ערך שיווקית וכלכלית ללקוח הסופי - מכירת דירה "ירוקה/מופחתת צמנט" במחיר תחרותי, בדומה למהפכת הרכב החשמלי.
פעולות קונקרטיות
· מיפוי השימוש בצמנט: מי קונה וכמה כיום.
· הנגשה באמצעות יצירת מדריכי שטח: פישוט והנגשת התקנים הקיימים באמצעות מדריכים מעשיים, קריאים ופשוטים לצוותים שנמצאים פיזית באתרי הבנייה.
· חינוך שוק ממוקד: הובלת תהליכי חינוך והדרכה לחברות הגדולות במשק ובמקביל למשתמשי הקצה - הציבור.
· שיפור התקן לבנייה ירוקה: מתן ניקוד נוסף ותמריצים משמעותיים בתקן לחברות שמשתמשות בחומרים ממוחזרים או מופחתי קלינקר.
· הגדרת "מקלות וגזרים" ברגולציה: חקיקה המחייבת שימוש באחוז מסוים של חומרים ממוחזרים, לצד מתן עדיפות ותמריצים לחברות המיישמות זאת.
· הקמת מרכז מוביל לתחום: מציאת תקציב ייעודי להקמת מרכז קבוע שימשיך להוביל, לתקצב ולסנכרן את מהפכת החומרים המופחתים.

יעדים שניתן להגדיר לצורך הפחתת פליטות
· חקיקה מחייבת: הגדרה בחוק, "מלמעלה", של סעיפי חובה קשיחים בכתב הכמויות של פרויקטים, שאינם ניתנים להסרה או לחיסכון תקציבי, הנוגעים לשימוש בחומרים ממוחזרים וירוקים .
· יעדי משנה מדורגים: חלוקת יעדי הפחתת הפחמן הגלום לפי נושאים ספציפיים, למשל אחוז תחליפי צמנט, אחוז חומר ממוחזר - ופריסה הדרגתית על פני שנים, כדי לייצר "הצלחות קטנות" וקלות לעיכול בשוק השמרני.
· הגדרת היקפי שימוש: קביעת יעדים כמותיים מוגדרים, למשל, אלפי מטרים רבועים של מרחבי בנייה/תשתית מבוססי חומרים ממוחזרים ומופחתי פחמן בטווח הקצר.

